LV Eiropas Savienības Oficiālais Vēstnesis C 131/3

Paziņojums par antidempinga pasākumiem, ko piemēro Indijas izcelsmes polietilēntereftalāta plēves importam, un par antidempinga starpposma pārskatīšanas daļēju atsākšanu attiecībā uz Indijas izcelsmes polietilēntereftalāta plēves importu

2010/C 131/03

Ar 2009. gada 17. novembra spriedumu lietā T-143/06 Eiropas Savienības Tiesa atcēla Padomes 2006. gada 27. februāra Regulu (EK) Nr. 366/2006, ar kuru groza Regulu (EK) Nr. 1676/2001, ar ko piemēro galīgo antidempinga maksājumu par tādas polietilēntereftalāta (PET) plēves importu, kuras izcelsme ir, inter alia, Indijā (1), tiktāl, ciktāl ar to nosaka MTZ Polyfilms Ltd (MTZ Polyfilms) antidempinga maksājumu. Pēc tam, kad bija pabeigta termiņa beigu pārskatīšana, ar Regulu (EK) Nr. 1292/2007 (2) apstiprināja pasākumus, kas bija uzlikti ar Regulu (EK) Nr. 1676/2001.

Stājoties spēkā 2009. gada 17. novembra spriedumam, uz MTZ Polyfilms ražotās polietilēntereftalāta plēves importu Eiropas Savienībā vairs neattiecina antidempinga pasākumus, kas uzlikti ar Regulu (EK) Nr. 366/2006 un apstiprināti ar Regulu (EK) Nr. 1292/2007.

1. Informācija muitas dienestiem

Galīgie antidempinga maksājumi, kas veikti saskaņā ar Regulu (EK) Nr. 366/2006 un Regulu (EK) Nr. 1292/2007 par tādas MTZ Polyfilms ražotās polietilēntereftalāta plēves importu Eiropas Savienībā, kura pašlaik atbilst KN kodam ex 3920 62 19 un ex 3920 62 90 (TARIC papildkods A031) un kuras izcelsme ir Indijā, ir jāatmaksā vai jāatlaiž. Maksājuma atmaksa vai atlaišana jāpieprasa no valsts muitas dienestiem saskaņā ar tiesību aktiem, ko piemēro muitas jomā. Taču minēto termiņu nepiemēro, ja šādu pieprasījumu pamatoti nevar iesniegt saskaņā ar minētajiem tiesību aktiem, jo iesniegšanas termiņš jau ir beidzies pirms šā paziņojuma publicēšanas dienas, vai minētais termiņš beidzas īsi pirms šā paziņojuma publicēšanas dienas. Tomēr importētāji, uz kuriem attiecas šis paziņojums, tiek aicināti pēc iespējas drīz aizpildīt kompensācijas pieprasījumus.

Turklāt uz MTZ Polyfilms ražotās polietilēntereftalāta plēves importu Eiropas Savienībā vairs neattiecina antidempinga pasākumus, kas uzlikti ar Regulu (EK) Nr. 366/2006 un apstiprināti ar Regulu (EK) Nr. 1292/2007.

2. Antidempinga starpposma pārskatīšanas izmeklēšanas daļēja atsākšana

Tiesa ar 2009. gada 17. novembra spriedumu atcēla Padomes Regulu (EK) Nr. 366/2006, jo uzskatīja, ka tā pieņemta uz nepareiza tiesiskā pamata. Tiesa īpaši uzskatīja, ka Padomes Regulas (EK) Nr. 1225/2009 (3) (“pamatregula”) 11. panta 3. punkts nevar būt tiesiskais pamats, kas atļauj iestādēm, nosakot eksporta cenu, nepiemērot pamatregulas 2. panta 8. un 9. punktā noteikto metodiku.

Tiesas ir atzinušas (4), ka gadījumos, kad procedūrā ir vairāki administratīvie posmi, viena šāda posma atcelšana nenozīmē visas procedūras atcelšanu. Antidempinga procedūra ir šādas vairāku posmu procedūras piemērs. Tādējādi antidempinga regulas, ar ko piemēro galīgos pasākumus, atsevišķu daļu atcelšana nenozīmē visas procedūras atcelšanu pirms attiecīgās regulas pieņemšanas. No otras puses, saskaņā ar 266. punktu Līgumā par Eiropas Savienības darbību Eiropas Savienības iestāžu pienākums ir izpildīt Tiesas 2009. gada 17. novembra spriedumu. Attiecīgi Savienības iestādēm, izpildot spriedumu, ir iespēja labot tos apstrīdētās regulas aspektus, kuru dēļ regula tika atcelta (5). Jānorāda, ka apstrīdētajā regulā paliek spēkā visi pārējie konstatējumi, kuri, stājoties spēkā spriedumam, netiek skarti.

Lai iepriekšminēto Tiesas spriedumu izpildītu tiktāl, ciktāl tas attiecas uz MTZ Polyfilms, Komisija tādējādi ir nolēmusi atsākt antidempinga starpposma pārskatīšanas izmeklēšanu cita starpā attiecībā uz Indijas izcelsmes polietilēntereftalāta plēves importu. Ja MTZ Polyfilms uzskata, ka vairs nav spēkā citi konstatējumu aspekti, kuru rezultātā tika pieņemta Regula (EK) Nr. 366/2006, tad tas tiek aicināts saskaņā ar pamatregulas 11. panta 3. punktu iesniegt pienācīgi pamatotu pārskatīšanas pieprasījumu.

3. Procedūra

Apspriedusies ar padomdevēju komiteju un konstatējusi, ka daļēja antidempinga starpposma pārskatīšanas izmeklēšanas atsākšana ir pamatota, Komisija ar šo sāk daļēji atsāk antidempinga starpposma pārskatīšanas izmeklēšanu cita starpā attiecībā uz Indijas izcelsmes polietilēntereftalāta plēves importu, kura sākta saskaņā ar pamatregulas 11. panta 3. punktu, publicējot paziņojumu Eiropas Savienības Oficiālajā Vēstnesī (6).

Izmeklēšanas atsākšana attiecas vienīgi uz iepriekšminētā sprieduma izpildi tiktāl, ciktāl tas attiecas uz MTZ Polyfilms.

Ar šo visas ieinteresētās personas ir aicinātas paziņot savu viedokli un iesniegt informāciju un apstiprinošus pierādījumus. Šai informācijai un apstiprinošiem pierādījumiem jānonāk Komisijā šā paziņojuma 4. punkta a) apakšpunktā paredzētajā termiņā.

Turklāt Komisija var uzklausīt ieinteresētās personas, ja tās to pieprasa, norādot konkrētus iemeslus, kādēļ tās būtu jāuzklausa. Minētais pieprasījums jāiesniedz šā paziņojuma 4. punkta b) apakšpunktā paredzētajā termiņā.

4. Termiņi

a) Personām, lai tās varētu pieteikties un iesniegt informāciju

Lai izmeklēšanā ņemtu vērā sniegto informāciju, 20 dienu laikā no šā paziņojuma publicēšanas dienas Eiropas Savienības Oficiālajā Vēstnesī, ja vien nav noteikts citādi, visām ieinteresētajām personām jāpiesakās, sazinoties ar Komisiju, jāpaziņo savs viedoklis un jāiesniedz attiecīgā informācija. Uzmanība tiek vērsta uz to, ka lielākā daļa pamatregulā noteikto procesuālo tiesību tiek īstenotas atkarībā no tā, vai persona ir pieteikusies iepriekšminētajā termiņā.

b) Uzklausīšana

Visas ieinteresētās personas šajā pašā 20 dienu termiņā arī var pieprasīt, lai Komisija tās uzklausītu.

5. Rakstiski iesniegtā informācija un sarakste

Visi ieinteresēto personu iesniegumi un pieprasījumi jāiesniedz rakstiski (nevis elektroniskā veidā, ja vien nav noteikts citādi), un tajos jānorāda ieinteresētās personas nosaukums/vārds, uzvārds, adrese, e-pasta adrese, tālruņa un faksa numurs. Visiem rakstiski iesniegtajiem dokumentiem, arī šajā paziņojumā prasītajai informācijai, atbildēm uz anketas jautājumiem un sarakstei, ko ieinteresētās personas veic konfidenciāli, jābūt ar norādi “Limited” (7), un saskaņā ar pamatregulas 19. panta 2. punktu šiem dokumentiem jāpievieno nekonfidenciāla versija ar norādi “For inspection by interested parties”.

Komisijas adrese sarakstei:

European Commission Directorate-General for Trade Directorate H Office: N-105 04/92 1049 Bruxelles/Brussel BELGIQUE/BELGIË Fakss +32 22956505

6. Nesadarbošanās

Ja ieinteresētās personas atsakās nodrošināt pieeju nepieciešamajai informācijai vai nesniedz to noteiktajā termiņā, vai arī būtiski traucē izmeklēšanu, pozitīvus vai negatīvus konstatējumus saskaņā ar pamatregulas 18. pantu var gūt, pamatojoties uz pieejamajiem faktiem.

Ja tiek konstatēts, ka ieinteresētā persona ir sniegusi nepareizu vai maldinošu informāciju, šo informāciju neņem vērā un saskaņā ar pamatregulas 18. pantu izmanto pieejamos faktus. Ja ieinteresētā persona nesadarbojas vai sadarbojas tikai daļēji un ir izmantoti pieejamie fakti, rezultāts minētajai personai var būt mazāk labvēlīgs nekā tad, ja tā būtu sadarbojusies.

7. Personas datu apstrāde

Jāņem vērā, ka šajā izmeklēšanā savāktos personas datus apstrādās saskaņā ar Eiropas Parlamenta un Padomes 2000. gada 18. decembra Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (8).

8. Uzklausīšanas amatpersona

Jāņem vērā, ka gadījumā, ja ieinteresētās personas uzskata, ka tām radušās grūtības īstenot savas tiesības uz aizstāvību, tās var pieprasīt Tirdzniecības ģenerāldirektorāta uzklausīšanas amatpersonas iejaukšanos. Šī amatpersona darbojas kā vidutājs starp ieinteresētajām personām un Komisijas dienestiem, vajadzības gadījumā piedāvājot mediāciju procedūras jautājumos, kas skar šo personu interešu aizstāvību šajā procedūrā, īpaši jautājumos par piekļuvi lietai, konfidencialitāti, termiņu pagarināšanu un viedokļu rakstisku un/vai mutisku iesniegšanu. Papildu informāciju un kontaktinformāciju skatīt uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē (http://ec.europa.eu/trade).

(1) OV L 68, 8.3.2006., 6. lpp.

(2) OV L 288, 6.11.2007., 1. lpp.

(3) OV L 343, 22.12.2009., 51. lpp.

(4) Lieta T-2/95 Industrie des poudres sphériques (IPS) pret Padomi (1998), ECR II-3939.

(5) Lieta C-458/98 P Industrie des poudres sphériques (IPS) pret Padomi (2000), ECR I-08147.

(6) OV C 1, 4.1.2005., 5. lpp.

(7) Tas nozīmē, ka dokuments paredzēts tikai iekšējai lietošanai. Tas ir aizsargāts saskaņā ar 4. pantu Eiropas Parlamenta un Padomes Regulā (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (OV L 145, 31.5.2001., 43. lpp.). Tas ir konfidenciāls dokuments saskaņā ar pamatregulas 19. pantu un 6. pantu PTO Nolīgumā par 1994. gada VVTT VI panta īstenošanu (Antidempinga nolīgums).

(8) OV L 8, 12.1.2001., 1. lpp.